钦定古今图书集成/明伦汇编/官常典/第407卷 > 简雍
## 钦定古今图书集成/明伦汇编/官常典/第407卷 > 简雍

按：《三国蜀志》本传：“雍字宪和，涿郡人也。少与先主有
旧，随从周旋。先主至荆州，雍与麋竺孙乾同为从事
中郎，常为谈客，往来使命。先主入益州，刘璋见雍，甚
爱之。后先主围成都，遣雍往说璋，璋遂与雍同舆而
载，出城归命。先主拜雍为昭德将军。优游风议，性简
傲跌宕。在先主坐席，犹箕踞倾倚，威仪不肃自纵。适”
诸葛亮已下，则独擅一榻，项枕卧语，无所为屈。时天
旱，禁酒酿者。有刑吏于人家索得酿具，论者欲令与
作酒者同罚。雍与先主游观，见一男女行道，谓先主
曰：“彼人欲行淫，何以不缚？”先主曰：“卿何以知之？”雍对
曰：“彼有其具，与欲酿者同。”先主大笑，而原欲酿者。雍
之滑稽，皆此类也。